ഞായറാഴ്ച ലോക്ഡൗണും രാത്രി കര്ഫ്യൂവും തുടരും ചൊവ്വാഴ്ച ഇളവുകളറിയാം തിരുവനന്തപുരം: ഞായറാഴ്ച ലോക് ഡൗണും രാത്രികാല കര്ഫ്യൂവും തല്ക്കാലം തുടരും. അടുത്ത ചൊവ്വാഴ്ച നടക്കുന്ന അവലോകന യോഗത്തില് വിദഗ്ധരുമായി നടത്തിയ ചര്ച്ചയിലെ നിര്ദേശങ്ങള് വിശദമായി പരിശോധിച്ചു തീരുമാനമെടുക്കുമെന്നു മുഖ്യമന്ത്രി പിണറായി വിജയന് പറഞ്ഞു. കൂടുതല് ഇളവുകള് ഉണ്ടാകുമെന്ന സൂചനയാണു മുഖ്യമന്ത്രി നല്കിയത്. സാധാരണ ഗതിയിലുള്ള ജനജീവിതം എങ്ങനെ പുനഃസ്ഥാപിക്കാമെന്നു ചര്ച്ച ചെയ്യും. എല്ലാ മേഖലകളുടെ കാര്യത്തിലും സാധാരണ നിലയിലേക്ക് എത്തിക്കാനുള്ള സാധ്യതകള് ആരായും. കോവിഡിനോടൊപ്പം ജീവിക്കാന് തയാറെടുക്കുകയാണു വേണ്ടത്. വാക്സിന് എടുത്തവരിലും രോഗം വരുന്നുണ്ട്. വാക്സിനേഷന് പൂര്ത്തിയായാലും കോവിഡ് തുടരാമെന്ന സൂചനയാണിതു നല്കുന്നത്. അതുകൂടി കണ്ടുകൊണ്ടുള്ള പ്രതിരോധ മാര്ഗമാണു കണ്ടെത്തേണ്ടത്. ശാരീരിക അകലം പാലിക്കല്, മാസ്ക് ധരിക്കല് തുടങ്ങിയ മാര്ഗങ്ങള് തുടരേണ്ടി വരുമെന്നും മുഖ്യമന്ത്രി പറഞ്ഞു.